วิกฤติการเงินโลก ส่งผลกระทบถึงป่าไม้ของโลก อย่างไรบ้าง?
วิกฤติการเงินโลกไม่ได้กระทบกระเทือนผู้คนทั่วโลก เฉพาะเรื่องปากท้องเท่านั้น แต่ยังอาจส่งผลกระทบกว้างไกลไปถึงป่าไม้ของโลกได้ด้วย
ในอีกด้านหนึ่ง กลุ่มพิทักษ์สิ่งแวดล้อม เรียกร้องให้คณะกรรมาธิการว่าด้วยเรื่องป่าไม้ของFAOเลิกสนับสนุนการทำไร่ขนาดใหญ่ เพราะจะทำไร่อย่างนั้นได้ก็ต่อเมื่อมีการตัดไม้ทำลายป่า และเร่งเร้ารัฐบาลของชาติต่างๆ ให้ยุติการแปลงป่าเป็นไร่เพาะปลูกพืชที่จะนำไปทำเชื้อเพลิงชีวภาพในประเทศของตนด้วย รายงานขององค์การอาหาร และการเกษตรที่เพิ่งเผยแพร่ออกมาเนื่องในโอกาสสัปดาห์แห่งการป่าไม้ครั้งแรกที่ทางองค์การกำหนดขึ้น กล่าวเตือนว่าเฉพาะในช่วง 5 ปี ระหว่าง ค.ศ. 2000 ถึง 2005 โลกสูญเสียพื้นที่ป่ามากกว่า 45 ล้านไร่ต่อปี และว่าวิกฤติการณ์ทางเศรษฐกิจที่กำลังเกิดขึ้นทั่วโลกเวลานี้นอกจากจะลดความต้องการไม้แล้ว ยังลดการลงทุนในอุตสาหกรรมป่าไม้และการบริหารป่าด้วย รายงานขององค์การอาหารและการเกษตร หรือ FAOกล่าวเตือนไว้ด้วยว่า รัฐบาลชาติต่างๆอาจเลิกล้มนโยบายทางด้านสิ่งแวดล้อม ในขณะที่มุ่งเน้นในเรื่องการฟื้นฟูเศรษฐกิจของตนและส่งผลกระทบโครงการ อย่างเช่น การลดแก๊สคาร์บอน ไดออกไซด์ และการปลูกป่า ผู้อำนวยการสำนักงานป่าไม้ และเจ้าหน้าที่อาวุโสจากประเทศสมาชิกขององค์การสหประชาชาติกำลังประชุมกันอยู่ที่กรุงโรมในสัปดาห์นี้และประเด็นสำคัญของที่ประชุม คือความสำคัญของป่าไม้และการพัฒนาแบบยั่งยืนและที่ประชุมหวังว่า เมื่อมีการทำความตกลงครั้งใหม่ได้ในเรื่องบรรยากาศโลกที่เปลี่ยนแปลงเรื่องป่าไม้ และการพัฒนาแบบยั่งยืนจะเป็นส่วนหนึ่งในข้อตกลงฉบับใหม่นี้ด้วยอนุสัญญาเกียวโตไม่ได้รวมเรื่องนี้ไว้ด้วย Gro Harlem Brundtland ทูตพิเศษของสหประชาชาติในเรื่องการเปลี่ยนแปลงบรรยากาศโลก กล่าวเตือนในที่ประชุมคณะกรรมาธิการว่าด้วยเรื่องป่าไม้ของFAO ที่กรุงโรมว่าถ้าข้อตกลงเรื่องบรรยากาศฉบับใหม่ที่คาดว่า จะทำกันได้ในเดือนธันวาคมปีนี้ที่กรุงโคเปนเฮเก้นไม่รวมเรื่องป่าไม้และการพัฒนาแบบยั่งยืนเข้าไว้ด้วยก็หมายความว่าคณะเจ้าหน้าที่ของ FAO ไม่ได้ใช้ความพยายามอย่างเพียงพอ ทูตพิเศษของสหประชาชาติผู้นี้ กล่าวไว้ด้วยว่าเกือบ 18%ของการปล่อยแก๊สคาร์บอน ไดออกไซด์นั้น เป็นผลของการตัดไม้ทำลายป่าและป่าที่เสื่อมสภาพในประเทศกำลังพัฒนา ปริมาณแก๊สที่ว่านี้ใกล้เคียงกับปริมาณแก๊สคาร์บอน ไดออกไซด์ที่สหรัฐ และจีนร่วมกันปล่อยออกมาเป็นประจำทุกปี ทูตพิเศษสหประชาชาติ ในเรื่องการเปลี่ยนแปลงบรรยากาศโลกกล่าวเน้นว่าการบริหารป่าไม้แบบยั่งยืนเป็นกุญแจสำคัญอันหนึ่งในการแก้ปัญหาทั้งนี้เพราะประชากรโลก หนึ่งพันหกร้อยล้านคน หรือประมาณ 20%ของประชากรโลก อาศัยทรัพยากรในป่าในการดำรงชีพ รายงานขององค์การอาหาร และการเกษตรฉบับนี้สรุปความเห็นว่าจะต้องมีการบริหารป่าที่เข้มแข็งยิ่งขึ้น และเพิ่มการลงทุนทางวิทยาศาสตร์ และเทคโนโลยีเพื่อขบแก้วิกฤติการเงินและการเปลี่ยนแปลงบรรยากาศโลกที่ทุกคนกำลังเผชิญอยู่ในขณะนี้